Carcaixent dóna el tret d'eixida a les Falles de 2018
Sin fecha

Carcaixent

Este cap de setmana, Carcaixent donarà el tret d’eixida a les Falles de 2018 amb l’acte de la Crida. A partir de les 20:00 hores del dissabte, Gema Fogués, Fallera Major, i Daniela Tormos, Fallera Major Infantil, junt amb l’alcalde de Carcaixent, Paco Salom, faran la seua crida a la festa des del balcó del Palau de la Marquesa i donaran, així, per iniciades les festes falleres. L’acte es podrà seguir per streaming a través de les xarxes socials municipals.

Després dels parlaments, el president de Junta Local Fallera donarà lectura de l’acta dels premis dels Ninots Indultats 2018. En finalitzar l’acte, i en passacarrer, totes les comissions falleres desfilaran fins al centre comercial Ribera del Xúquer per tal que les Falleres Majors i les seues Corts d’Honor, junt amb la Corporació Municipal, inauguren l’exposició del Ninot que s’hi podrà visitar fins al 15 de març.

Els actes fallers continuaran el proper cap de setmana amb la Cavalcada del Ninot, el dissabte 24 de vesprada. A partir de les 18:00 hores, els carrers de Carcaixent s'ompliran amb la imaginació i el color de les diferents comissions falleres que recorreran els carrers d’Apotecari Bodí, Sant Pere, Vidal Canet, Alacant, Martí Talens, Sant Francesc d'Assís i Passeig, on es lliuraran els premis de la Cavalcada a partir de les 00:00 hores. El diumenge 25, a les 12 del migdia es dispararà la carcassa que donarà inici al XXXII Concurs de Paelles «Ricard» Falles 2018, i cap a les 14:00 hores passaran els membres del jurat a fer la degustació de les paelles que entren en concurs. Després de dinar, es donaran a conéixer els premis del Concurs de Paelles 2018.